**Prinţesa şi zâna de aur**

*Leul Cel Batran*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Continuare la Prinţesa şi zâna de cleştar.

Auzind că prin pădure, o copilă fericită

Se îndreaptă către casă pe poteca înflorită,

Zâna muntelui de aur îşi trimise o solie

Să o roage să accepte, musafir ca să îi fie.

O pisică zburătoare, cu trei aripi aurite,

Se porni să o ajungă pe sub razele-nsorite,

Spre a-i înmâna degrabă invitaţia de aur,

Zămislită de un meşter, cu renumele de faur.

Prin văzduh şi printre ramuri, se coboară pe cărare,

Ajutată fiind de frunze şi de-a vânturilor boare,

Către Sophia se-nclină şi-i sărută obrăjorii

Ce îndată se făcură purpurii ca şi bujorii.

- Draga mea, înmiresmată, ca a florilor savoare,

Zâna noastră, cea de aur, te întreabă de vrei oare,

Să o vizitezi, prinţesă, în palatul de sub munte,

Unde tu vei fi servită cu un coşuleţ de fructe.

Cu vădită bucurie şi cu ochi strălucitori,

Scumpa Sophia, degrabă, străbătută de fiori,

Pe-o aripă de pisică se sui cu fericire

Şi zbură către castelul ce-aştepta a sa venire.

Ce mai cânturi, ce lumină, peste-a muntelui cunună.

Slujitorii în armură, însoţiţi de zâna bună,

Invitaţi din alte neamuri, arătându-şi bucuria

Au sosit cu mic, cu mare, să o vadă pe Sophia.

Iară zâna cea de aur, îi dădu o cutiuţă

Şi îi spuse cu căldură, sărutând-o pe mânuţă:

- Scumpa mea, Sophi Maria, să nu uiţi tu, niciodată,

La părinţi, din inimioară, să le-arăţi iubirea toată.